CELEX: 32021D0149
Language: sl
Date: 2020-11-17 00:00:00
Title: Sklep Komisije (EU) 2021/149 z dne 17. novembra 2020 o državni pomoči SA.50707 2019/C (ex 2018/FC) – Španija – Prenovitev flote Air Nostrum (notificirano pod dokumentarno številko C(2020) 7913) (Besedilo v španskem jeziku je edino verodostojno) (Besedilo velja za EGP)

9.2.2021   
               
               
                  SL
               
               
                  Uradni list Evropske unije
               
               
                  L 45/2
               
            
         SKLEP KOMISIJE (EU) 2021/149
         z dne 17. novembra 2020
         o državni pomoči SA.50707 2019/C (ex 2018/FC) – Španija – Prenovitev flote Air Nostrum
         
            
               (notificirano pod dokumentarno številko C(2020) 7913)
            
         
         (Besedilo v španskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,
         ob upoštevanju naslednjega:
         1.   POSTOPEK
         
         
                     (1)
                  
                  
                     Komisija je 26. februarja 2018 prejela pritožbo podjetja Ryanair, v kateri Ryanair navaja, da naj bi vlada regije Valencia španskemu regionalnemu letalskemu prevozniku Air Nostrum Líneas Aéreas del Mediterráneo SA (v nadaljnjem besedilu: Air Nostrum) odobrila nezakonito državno pomoč za prenovitev njegove flote. Navedena pritožba je bila evidentirana pod številko zadeve v zvezi državno pomočjo SA.50707 (2018/FC).
                  
               
                     (2)
                  
                  
                     Komisija je 17. aprila 2018 obvestila Španijo o prejemu pritožbe o domnevni državni pomoči, odobreni podjetju Air Nostrum. Španija je svoje prve pripombe predložila 18. maja 2018. Komisija je zaprosila za dodatne informacije z dvema zahtevkoma, poslanima 11. junija 2018 in 3. oktobra 2018, na katera je Španija odgovorila 27. julija 2018 oziroma 27. decembra 2018. Komisija je 8. aprila 2019 Španiji zastavila vprašanje, ali je bila pomoč, odobrena za leto 2018, medtem že izplačana. Vlada regije Valencia je v dopisu z dne 26. aprila 2019 navedla, da domnevna pomoč ni bila izplačana. Službe Komisije so se 2. julija 2019 sestale s tremi predstavniki vlade regije Valencia. Španija je 26. julija 2019 poslala dodatne informacije o domnevnem ukrepu pomoči.
                  
               
                     (3)
                  
                  
                     Komisija je s sklepom z dne 28. oktobra 2019 (v nadaljnjem besedilu: sklep o začetku postopka iz leta 2019) sklenila začeti formalni postopek preiskave na podlagi člena 108(2) PDEU. Formalni postopek preiskave je bil evidentiran pod številko zadeve SA.50707 (2019/C).
                  
               
                     (4)
                  
                  
                     Sklep o začetku postopka iz leta 2019 je bil 20. decembra 2019 objavljen v Uradnem listu Evropske unije (1). Komisija je pozvala zainteresirane strani, naj predložijo pripombe o zadevnem ukrepu v enem mesecu od dneva objave.
                  
               
                     (5)
                  
                  
                     Komisija je 26. decembra 2019 prejela pripombe Španije na sklep o začetku postopka iz leta 2019. Komisija je 13. januarja 2020 in 3. februarja 2020 prejela pripombe tretjih oseb, in sicer podjetij Ryanair in Air Nostrum. Komisija je 11. marca 2020 podjetju Air Nostrum zagotovila dodatne informacije v zvezi s sklepom o začetku postopka iz leta 2019 med telefonskim pogovorom z njegovimi pravnimi zastopniki. Španija je 30. aprila 2020 odgovorila na pripombe podjetja Ryanair.
                  
               
                     (6)
                  
                  
                     Air Nostrum je z dopisom z dne 31. julija 2020 regionalno vlado Valencie obvestil o svoji odločitvi, da se odpove pomoči za prenovitev svoje flote. Španija je z dopisom z dne 7. avgusta 2020 službe Komisije obvestila o tej odločitvi in o tem, da so jo španski organi sprejeli. Španija je v dopisu z dne 7. avgusta 2020 poudarila, da pomoč ni bila nikoli izplačana.
                  
               2.   OPIS UKREPA
         
         2.1   Ozadje preiskave in upravičenec
         
         
                     (7)
                  
                  
                     Air Nostrum je letalsko podjetje s sedežem v Valencii s približno 1 400 zaposlenimi v regiji Valencia in letnim prometom več kot 400 milijonov EUR. Air Nostrum je četrto največje podjetje v Valencii in vodilno regionalno civilno letalsko podjetje v Španiji, ki posluje pod imenom „Iberia Regional Air Nostrum“.
                  
               
                     (8)
                  
                  
                     Leta 2019 so skoraj dve tretjini flote Air Nostrum predstavljali najnovejši zrakoplovi Bombardier CRJ-1000. V obdobju 2009–2019 je Air Nostrum večkrat razširil svojo floto, sestava flote pa se je spremenila s poudarkom na zmanjšanju števila starejših modelov zrakoplovov (zlasti CRJ-200 in CRJ-900) in njihovi nadomestitvi z novejšim modelom CRJ-1000. Leta 2010 sta bila floti Air Nostrum dodana prva dva zrakoplova modela CRJ-1000. Do konca leta 2012 je flota vključevala že deset zrakoplovov CRJ-1000. V letih 2016, 2017 in 2018 je bilo floti Air Nostrum dodanih še več zrakoplovov CRJ-1000.
                  
               2.2   Potencialna državna pomoč v korist podjetja Air Nostrum
         
         
                     (9)
                  
                  
                     Air Nostrum je 9. marca 2017 regionalni vladi Valencie poslal dopis, v katerem jo je obvestil o svojih naložbenih načrtih za širitev in prenovitev svoje flote ter zaprosil za finančno podporo za nakup novih, okolju prijaznejših zrakoplovov. Air Nostrum je vložil prošnjo za nepovratno subvencijo v višini največ 15 milijonov EUR.
                  
               
                     (10)
                  
                  
                     Regionalna vlada Valencie se je odločila, da bo finančno podprla program prenovitve flote podjetja Air Nostrum z neposrednimi nepovratnimi sredstvi v višini največ 9 milijonov EUR za nakup desetih zrakoplovov CRJ-1000, pomoč pa bi bila porazdeljena med tri leta (2018, 2019 in 2020). Po navedbah Španije so bili naložbeni načrti podjetja Air Nostrum skladni s programom regionalne vlade Valencie za spodbujanje gospodarstva in izboljšanje trajnostnega razvoja regije (2).
                  
               
                     (11)
                  
                  
                     Pomoč je bila odobrena za leti 2018 in 2019. V proračuna za leti 2018 in 2019 je regionalna vlada Valencie vključila nominalno subvencijsko vrstico v višini 3 milijone EUR letno v korist podjetja Air Nostrum. Sporazuma o sodelovanju med regionalno vlado Valencie in podjetjem Air Nostrum (v skladu s španskimi pravili o neposrednih subvencijah za naložbe) sta bila podpisana 25. oktobra 2018 in 31. maja 2019. Kot je potrdila regionalna vlada Valencie, pomoč za leti 2018 in 2019 še ni bila izplačana (glej uvodno izjavo (6)).
                  
               3.   RAZVELJAVITEV UKREPA POMOČI
         
         
                     (12)
                  
                  
                     Air Nostrum je z dopisom z dne 31. julija 2020 regionalno vlado Valencie obvestil o svojih spremenjenih naložbenih načrtih zaradi izbruha pandemije COVID-19. Air Nostrum se je odpovedal pomoči za prenovitev svoje flote, ki jo je regionalna vlada Valencie odobrila na podlagi sporazumov o sodelovanju med regionalno vlado Valencie in podjetjem Air Nostrum iz let 2018 in 2019.
                  
               
                     (13)
                  
                  
                     Ministrstvo za finance in gospodarstvo Valencie je z resolucijo z dne 5. avgusta 2020 potrdilo odpoved pomoči za prenovitev flote podjetja Air Nostrum.
                  
               
                     (14)
                  
                  
                     Ker se je Air Nostrum 31. julija 2020 odpovedal pomoči in je regionalna vlada Valencie odpoved sprejela, je Španija 7. avgusta 2020 obvestila službe Komisije o razveljavitvi ukrepa pomoči in o tem, da pomoč ni bila izplačana (glej uvodno izjavo (6)). Zato je formalni postopek preiskave, sprožen v zvezi z ukrepom pomoči v višini 9 milijonov EUR, postal brezpredmeten.
                  
               4.   SKLEPNE UGOTOVITVE
         
         
                     (15)
                  
                  
                     Postopek iz člena 108(2) PDEU je postal brezpredmeten zaradi odpovedi pomoči družbe Air Nostrum 31. julija 2020 in razveljavitve ukrepa pomoči s strani Španije ter bi ga bilo treba zaključiti –
                  
               SPREJELA NASLEDNJI SKLEP:
         
            Člen 1
            Formalni postopek preiskave, ki se je začel 28. oktobra 2019 na podlagi člena 108(2) PDEU v zvezi s pomočjo, ki jo je Španija odobrila podjetju Air Nostrum, je postal brezpredmeten in se zaključi.
         
         
            Člen 2
            Ta sklep je naslovljen na Kraljevino Španijo.
         
         
            V Bruslju, 17. novembra 2020
            
               
                  Za Komisijo
               
               Margrethe VESTAGER
               
                  Članica Komisije
               
            
         
         
            (1)  UL C 429, 20.12.2019, str. 4.
         
            (2)  Ministrstvo za finance in gospodarstvo Valencie je sprejelo akcijski načrt za preoblikovanje valencijskega gospodarskega modela za obdobje 2017–2027 in strateški načrt subvencij za obdobje 2018–2020 s strateškim ciljem spodbujanja sprememb v smeri gospodarskega modela, ki temelji na znanju, inovacijah in odprtosti za zunanji svet ob spoštovanju načel okoljske, proizvodne in socialne trajnostnosti.